November | 2016 | Slaai Sonder Blare
As daar een ding is wat die onderwys my geleer het, is dit om stilte te waardeer.
Daar is vir my min klanke so mooi soos krieke in die nag, die branders wat op die strand breek, die roep van ‘n visarend, die wind wat om die hoeke van die huis huil en die sonbesies wat die temperatuur van die bosveld verkondig.
Ironies genoeg is ek ‘n luide mens. Ek praat met ‘n stem wat die kranse laat antwoord gee, ek lag dawerend uit my maag uit en sonder aarseling sal Manlief verduidelik hoe ek die onvermoë het om ‘n deur saggies toe te maak. Kombuiskaste klap spontaan kliphard toe in my teenwoordigheid en my voetval klink soos ‘n spul studente wat die eetsaal bestorm… en dit is as ek saggies probeer loop. Ek glo ook dat dit die rede is hoekom ek nie kan spring nie. Ek sal ‘n klankgolf veroorsaak. As ek fluister, antwoord die buurman. My maag grom en die buurvrou dra kos aan. Selfs al sit ek tjoepstil voor die televisie, kraak my enkels en knieë dat die ambulans sommer net opdaag.
Goed, ek oordryf dalk so effens, maar meeste mense sal kan getuig oor die volume waarmee ek leef. In die klas kom my bulderende stem dikwels tot my redding. Ek kan sonder te veel inspanning, aankondigings in die saal maak, sonder die hulp van ‘n mega- of mikrofoon. En ek hoef nie te gil of te skree nie. Ek verhef my stem net so effens. So ás ek die dag skree, soos vandag, dan begin graad 9 seuns sommer huil, graad 10 seuns vra vir ekstra huiswerk en graad 11 seuns bewe in my teenwoordigheid. Ek hou van hierdie superkrag in my stembande.
Die lewe het my egter ook ‘n les oor stilte geleer. Dat stilbly ook ‘n antwoord kan wees. Dat ‘n toe mond, ‘n heel mond bly. Dat die tong ‘n vlymskerp wapen kan wees. Dat stilte onheil kan voorspel, dat daar stilte voor ‘n storm kan wees en dat ‘n stil gebed net so effektief kan wees soos ‘n lofsang op ‘n podium. En al is my stem hoe hard, dat ek nie altyd hoef te praat nie.
So vriendin, bring jou las, jou sorge, jou verlange, jou vrese, jou gebede, jou trane, jou verlies en jou moedeloosheid. Jy hoef nie daaroor te praat nie. Ons kan net sit. Want ek praat ook stilte vlot.